Úradný vestník L 340 , 11/12/1997 S. 0024 - 0025



Nariadenie Komisie (ES) č. 2454/97 z 10. decembra 1997, ktoré ustanovuje podrobné pravidlá pre vykonanie nariadenia Rady (ES) č. 2494/95, pokiaľ ide o minimálne kritériá pre kvalitu váh HICP (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien [1] a najmä na jeho články 4 a 5 ods. 3, po porade s Európskym menovým inštitútom, keďže na základe článku 5 ods. 1, písm. b) nariadenia (ES) č. 2494/95 sa od každého členského štátu žiada, aby tvoril harmonizované indexy spotrebiteľských cien (HICP) počnúc indexom za január 1997, keďže nariadenie Komisie (ES) č. 1749/96 [2] stanovilo počiatočné vykonávacie opatrenia pre nariadenie (ES) č. 2494/95, keďže sú potrebné ďalšie vykonávacie opatrenia na zabezpečenie porovnateľnosti HICP a zachovanie spoľahlivosti a významu HICP podľa článku 5 ods. 3 nariadenia (ES) č. 2494/95, keďže takéto vykonávacie opatrenia by sa mali prijať berúc maximálne do úvahy efektívnosť vynaložených nákladov podľa článku 13 zmieneného nariadenia, keďže článok 8 ods. 3 nariadenia (ES) č. 2494/95 vyžaduje aktualizáciu váh HICP dostatočne často na to, aby sa splnila požiadavka porovnateľnosti, no nevyžaduje, aby sa zisťovania rozpočtov domácností vykonávali častejšie než každých päť rokov, okrem tých členských štátov, u ktorých sa uznáva, že prechádzajú zmenami v štruktúre spotreby, kedy sú potrebné častejšie zisťovania, keďže indexy spotrebiteľských cien, z ktorých sú odvodené váhy HICP sa aktualizujú v odlišných periódach s výsledkom, že HICP na nich založené nemusia spĺňať požiadavku porovnateľnosti článku 4 daného nariadenia, keďže sa vyžaduje operačné opatrenie v prípade neporovnateľnosti, aby sa určilo, ktoré váhy by sa mali aktualizovať, aby sa zabezpečila porovnateľnosť, keďže článok 9 nariadenia (ES) č. 2494/95 vyžaduje, aby HICP boli cenové indexy Laspeyresovho typu, keďže ak sa zmenia príbuzné ceny rozličných tovarov a služieb, štruktúra výdavkov spotrebiteľov sa môže zmeniť v rozsahu, na základe ktorého môže byť potrebné aktualizovať váhy zodpovedajúcich skupín výdavkov, a najmä ich základných množstiev, aby sa zabezpečila ich závažnosť, keďže na základe článku 4 nariadenia (EC) č. 1749/96 HICP by sa mali zostavovať tak, aby zahŕňali cenové zmeny nových významných tovarov a služieb, keďže toto nariadenie by nemalo vyžadovať, aby členské štáty vykonávali nové štatistické zisťovania, keďže opatrenia stanovené v tomto nariadení sú v súlade so stanoviskom Výboru pre štatistické programy, PRIJALA TOTO NARIADENIE: Článok 1 Cieľ Cieľom tohto nariadenia je zabezpečiť tvorbu HICP používajúc váhy, ktoré sú dostatočne spoľahlivé a významné pre účely medzinárodných porovnaní. Článok 2 Definícia Pre účel tohto nariadenia "referenčné obdobie pre váhu" HICP sa definuje ako 12-mesačné obdobie spotreby alebo výdavkov, z ktorého sa odhadujú váhy pre zostavenie najnovšieho čísla indexu HICP. "Podindexy" sú definované v nariadení komisie (ES) č. 2214/96 [3]. Článok 3 Minimálne kritériá pre váhy 1. Členské štáty zostavia HICP každý mesiac použijúc váhy, ktoré odrážajú štruktúry výdavkov spotrebiteľov v referenčnom období pre váhu, končiacom sa najviac sedem rokov pred predchádzajúcim decembrom. 2. Členské štáty prehodnotia váhy každý rok, aby sa zabezpečila ich dostatočná spoľahlivosť a význam na splnenie požiadavky spoľahlivosti stanovenej v článku 4 nariadenia (ES) č. 2494/95. Toto prehodnotenie sa môže obmedzovať na úroveň podindexov a ich hlavných zložiek. 3. Pri prehodnocovaní členské štáty skontrolujú, či v bežnom použití nastali nejaké významné zmeny od referenčného obdobia pre váhy týkajúce sa cenového vývoja každého hlavného indexu zložky, súvisiaceho s HICP alebo trvalého trhového vývoja v každej hlavnej skupine zložiek. 4. Ak spoľahlivé dôkazy ukazujú, že zmeny, na ktoré sa odvoláva odsek 3, naznačujú zmenu váh, ktorá by mohla ovplyvniť zmenu v HICP o viac než 0,1 percentuálneho bodu v priemere za rok oproti predošlému roku, členské štáty primerane upravia váhy HICP. Členské štáty nie sú povinné brať do úvahy akékoľvek zmeny nastávajúce v rámci dvojročného obdobia končiaceho sa decembrom pred prehodnotením. 5. Členské štáty vykonajú akékoľvek úpravy robené podľa odseku 4 najneskôr v indexe za január, ktorý nasleduje po roku, v ktorom sa uskutočnilo prehodnotenie. Článok 4 Kontrola kvality Členské štáty na požiadanie poskytnú Komisii (Eurostatu) dostatočné informácie o váhach použitých pri konštrukcii HICP vrátane použitého referenčného obdobia pre váhy, o výsledku ročného vyhodnotenia a vykonaných úpravách na dosiahnutie súladu s týmto nariadením. Článok 5 Účinnosť Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 10. decembra 1997 Za Komisiu Yves-Thibault de Silguy člen Komisie [1] Ú. v. ES L 257, 27.10.1995, s. 1. [2] Ú. v. ES L 229, 10.9.1996, s. 3. [3] Ú. v. ES L 296, 21.11.1996, s. 8. --------------------------------------------------